**OBRAZLOŽENJE**

1. **PRAVNI TEMELJ ZA DONOŠENJE AKTA**

Pravni temelj za donošenje Odluke o načinu pružanja javne usluge sakupljanja komunalnog otpada na području Grada Pule-Pola sadržan je u članku 66. Zakona o gospodarenju otpadom („Narodne novine" br. 84/21) i članku 39. Statuta Grada Pula-Pola („Službene novine“ Grada Pule br. 07/09, 16/09, 12/11, 01/13, 02/18, 02/20, 04/21 i 05/21).

1. **TEMELJNA PITANJA KOJA SE UREĐUJU OVIM AKTOM**

Na sjednici Hrvatskog sabora 15. srpnja 2021. godine usvojen je novi Zakon o gospodarenju otpadom. Zakon je objavljen u „Narodnim novinama" br. 84/21, a stupio je na snagu 31. srpnja 2021. godine, osim nekoliko odredbi koje stupaju kasnije. Danom stupanja na snagu Zakona o gospodarenju otpadom („Narodne novine" br. 84/21- u daljnjem tekstu: Zakona) prestale su važiti odredbe Zakona o održivom gospodarenju otpadom („Narodne novine" br. 94/13, 73/17, 14/19 i 98/19). Odredbom članka 178. stavkom 1. Zakona propisano je da je predstavničko tijelo jedinice lokalne samouprave dužno donijeti Odluku o načinu pružanja javne usluge u roku od šest mjeseci od dana stupanja na snagu Zakona. Stoga se pristupilo izradi predložene Odluke, obzirom da je Gradsko vijeće Grada Pule u propisanom roku do 31. siječnja 2022. godine dužno donijeti novu Odluku o pružanju javne usluge.

Odredbom članka 66. stavkom 1. Zakona propisano je da predstavničko tijelo jedinice lokalne samuprave o načinu pružanja javne usluge donosi odluku koja sadrži kriterije obračuna količine miješanog komunalnog otpada; standardne veličine i druga bitna svojstva spremnika za sakupljanje otpada; najmanju učestalost odvoza otpada prema područjima; obračunska razdoblja kroz kalendarsku godinu; područje pružanja javne usluge; iznos cijene obvezne minimalne javne usluge s obrazloženjem načina na koji je određena; odredbe o načinu podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada; odredbe o načinu pojedničnog korištenja javne usluge; odredbe o načinu korištenja zajedničkog spremnika; odredbe o prihvatljivom dokazu izvršenja javne usluge za pojedinog korisnika usluge; način određivanja udjela korisnika usluge u slučaju kad su korisnici usluge kućanstva i pravne osobe ili fizičke osobe – obrtnici i koriste zajednički spremnik, a nije postignut sporazum o njihovim udjelima; odredbe o ugovornoj kazni i opće uvjete ugovora s korisnicima. Nadalje odredbom članka 66. stavkom 2. Zakona propisano je da Odluka o načinu pružanja javne usluge može sadržavati kriterij za određivanje korisnika usluge u čije ime jedinica lokalne samouprave preuzima obvezu sufinanciranja cijene javne usluge; kriterije za umanjenje cijene javne usluge; odredbe o korištenju javne površine za prikupljanje otpada i mjestima primopredaje otpada ako su različita od obračunskog mjesta; odredbe o korištenju površina kojima upravlja jedinica lokalne samouprave za potrebe kompostiranja biootpada koje može obavljati korisnik usluge; odredbe o količini glomaznog otpada koji se preuzima u okviru javne usluge; odredbe o provedbi Ugovora koje se primjenjuju u slučaju nastupanja posebnih okolnosti uključujući elementarnu nepogodu, katastrofu i slično i lokacije na kojoj se može osigurati obavljanje obrade glomaznog otpada mobilnim uređajem u okviru javne usluge.

Nacrt prijedloga Odluke o načinu pružanja javne usluge sakupljanja komunalnog otpada na području Grada Pule-Pola (u daljnjem tekstu: Odluke) je sadržajno podijeljen na slijedeće glave:

1. Opće odredbe: članci 1.-3.,
2. Pojmovnik: članak 4.
3. Davatelj javne usluge: članci 5. i 6.
4. Korisnik javne usluge: članci 7.-9.
5. Način pružanja javne usluge sakupljanja komunalnog otpada: članci 10.-27.
6. Cijena usluge: članci 28.-33.
7. Odredbe o ugovornoj kazni: članci 34. i 35.
8. Nadzor: članak 36.
9. Opći uvjeti ugovora s korisnicima: članak 37.
10. Prijelazne i završne odredbe: članci 38-41.

Sastavni dio nacrta prijedloga Odluke su i Opći uvjeti ugovora o korištenju javne usluge sakupljanja komunalnog otpada na području Grada Pule-Pola, koji su sadržani u Prilogu ove Odluke.

**Savjetovanje s zainteresiranom javnošću**

Temeljem odredbe članka 66. stavka 4. Zakona o Odluci je potrebno provesti prethodno savjetovanje s zainteresiranom javnošću u trajanju od najmanje 30 dana

U skladu s odredbama članka 11. Zakona o pravu na pristup informacijama („Narodne novine“ br. 25/13 i 85/15) Grad Pula-Pola, pri donošenju Odluke, provodi savjetovanje sa zainteresiranom javnošću s ciljem upoznavanja javnošću s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bilo prihvaćeni i u konačnosti ugrađeni u odredbe Odluke.

**Savjetovanje s zainteresiranom javnošću započinje dana 09. prosinca 2021. godine te završava zaključno s danom 09. siječnja 2022. godine** koji je ujedno i krajnji rok za dostavu mišljenja, primjedbi i prijedloga na Nacrt prijedloga Odluke.

Adresa e-pošte na koju se šalju očitovanja zainteresirane javnosti na obrascu sudjelovanja javnosti:

**javno.komunalniotpad@pula.hr**